*****

ΤΡΙΤΗ ΑΠΟΦΑΣΗ ΤΗΣ ΕΠΙΤΡΟΠΗΣ

της 10ης Φεβρουαρίου 1983

για παροχή άδειας σε ορισμένα Κράτη μέλη να προβλέπουν παρεκκλίσεις από ορισμένες διατάξεις της οδηγίας 77/93/ΕΟΚ του Συμβουλίου όσον αφορά το ξύλο βελανιδιάς καταγωγής Ηνωμένων Πολιτειών Αμερικής

(Τα κείμενα στη γαλλική, γερμανική, δανική, ιταλική και ολλανδική γλώσσα είναι τα μόνα αυθεντικά)

(83/78/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα Κράτη μέλη οργανισμών επιβλαβών για τα φυτά ή τα φυτικά προϊόντα (1), όπως τροποποιήθηκε τελευταία από την οδηγία 81/7/ΕΟΚ (2), και ιδίως το άρθρο 14 παράγραφος 3,

το αίτημα του Βασιλείου του Βελγίου, του Βασιλείου της Δανίας, της Ομοσπονδιακής Δημοκρατίας της Γερμανίας, της Γαλλικής Δημοκρατίας, της Ιταλικής Δημοκρατίας, του Μεγάλου Δουκάτου του Λουξεμβούργου και του Βασιλείου των Κάτω Χωρών,

Εκτιμώντας:

ότι, σύμφωνα με τις διατάξεις της οδηγίας 77/93/ΕΟΚ, δεν μπορεί, καταρχήν, να εισαχθεί στην Κοινότητα ξύλο βελανιδιάς με το φλοιό, καταγωγής Βόρειας Αμερικής, λόγω του κινδύνου εισαγωγής του μύκητα Ceratocystis fagacearum·

ότι, εντούτοις, το άρθρο 14 παράγραφος 3 της προαναφερόμενης οδηγίας επιτρέπει παρεκκλίσεις από τον κανόνα, εφόσον αποδεικνύεται ότι δεν υπάρχει κίνδυνος εξάπλωσης επιβλαβών οργανισμών·

ότι, σύμφωνα με την απόφαση 80/809/ΕΟΚ (3) και 80/1238/ΕΟΚ (4) της Επιτροπής, όπως τροποποιήθηκε από την απόφαση 82/93/ΕΟΚ (5), η Επιτροπή έχει ήδη επιτρέψει παρεκκλίσεις όσον αφορά το ξύλο βελανιδιάς καταγωγής Ηνωμένων Πολιτειών Αμερικής, για ένα χρονικό διάστημα που έληξε στις 31 Οκτωβρίου 1982·

ότι οι πληροφορίες που συγκεντρώθηκαν το 1981 και τα αποτελέσματα πειραμάτων που πραγματοποιήθηκαν από κοινού, δίνουν τώρα τη δυνατότητα στην Κοινότητα να θέσει πιο κατάλληλους όρους σχετικά με τις εγγυήσεις που πρέπει να δοθούν από τις Ηνωμένες Πολιτείες Αμερικής· ότι, ιδίως, η απολύμανση δι ' υποκαπνισμού (fumigation) της ξυλείας, πραγματοποιούμενη κατά έναν ιδιαίτερο τρόπο, μπορεί να γίνει δεκτή σαν εναλλακτικός τρόπος κατεργασίας·

ότι, συνεπώς, η Επιτροπή έχει αποδείξει, βάσει των πληροφοριών που διαθέτει επί του παρόντος, όσον αφορά τις Ηνωμένες Πολιτείες Αμερικής, ότι δεν υπάρχει κίνδυνος εξάπλωσης του μύκητα Ceratocystis fagacearum, εφόσον πληρούνται οι ειδικοί τεχνικοί όροι, όπως έχουν προσαρμοσθεί·

ότι θα πρέπει να παρέχεται η άδεια στα αιτούντα Κράτη μέλη να προβλέπουν εξαιρέσεις όσον αφορά το ξύλο βελανιδιάς καταγωγής Ηνωμένων Πολιτειών Αμερικής που υπόκειται στους εν λόγω ειδικούς τεχνικούς όρους, και αυτό για μια μεγαλύτερη χρονική περίοδο, ώστε να αποκτήσουν δική τους πείρα όσον αφορά τη λειτουργία του συστήματος όταν χρησιμοποιείται σε μεγάλη κλίμακα · ότι το σύστημα θα βελτιωθεί ή θα επεκταθεί σύμφωνα με την αποκτηθείσα πείρα·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. παρέχεται η άδεια, με ισχύ από την 1η Νοεμβρίου 1982, στο Βασίλειο του Βελγίου, στο Βασίλειο της Δανίας, στην Ομοσπονδιακή Δημοκρατία της Γερμανίας, στη Γαλλική Δημοκρατία, στην Ιταλική Δημοκρατία, στο Μεγάλο Δουκάτο του Λουξεμβούργου και στο Βασίλειο των Κάτω Χωρών να προβλέπουν, υπό τους όρους που τίθενται στην παράγραφο 2, παρεκκλίσεις από το άρθρο 5 παράγραφος 1 και από την τρίτη περίπτωση του άρθρου 12 παράγραφος 1 σημείο α) της οδηγίας 77/93/ΕΟΚ όσον αφορά τις προϋποθέσεις που αναφέρονται στο παράρτημα ΙV μέρος Α (2) για την ξυλεία Quercus με το φλοιό, που κατάγεται από τις Ηνωμένες Πολιτείες Αμερικής και προορίζεται για την παραγωγή ξύλινων επενδύσεων επίπλων.

2. Για τους σκοπούς της παραγράφου 1, ισχύουν οι εξής όροι:

α) ξυλεία:

- είτε απολυμαίνεται δι' υποκαπνισμού και αναγνωρίζεται σύμφωνα με τις διατάξεις του παραρτήματος Ι,

- είτε προέρχεται από «λευκές κομητείες», (countries), δηλαδή κομητείες για τις οποίες ο ομοσπονδιακός οργανισμός προστασίας φυτών των ΗΠΑ (Federal plant protection organization)

πιστοποιεί, σύμφωνα με τις διατάξεις του παραρτήματος ΙΙ, ότι δεν έχει εμφανισθεί ο μύκητας Ceratocystiw fagacearum, και αναγνωρίζεται σύμφωνα με τις διατάξεις του παραρτήμτατος ΙΙΙ·

β) η ξυλεία μπορεί να εισαχθεί στην Κοινότητα μόνο από τα ακόλουθα λιμάνια εκφόρτωσης:

1.2 // - Amsterdam, - Antwerpen, - AArhus, - Bremen, - Bremerhaven, - Hamburg, - Koebenhavn, // - Le Havre, - Livorno, - Nordenham, - Ravenna, - Rotterdam, - Salerno.

Οι απαιτούμενες επιθεωρήσεις, σύμφωνα με το άρθρο 12 της οδηγίας 77/93/ΕΟΚ, διεξάγονται είτε σ' αυτά τα λιμάνια είτε στον πρώτο τόπο αποθηκεύσεως.

Η Επιτροπή, αφού συμβουλευτεί τα Κράτη μέλη, μπορεί να εγκρίνει ενδεχόμενες τροποποιήσεις του παραπάνω καταλόγου·

γ) πριν από οποιαδήποτε κατεργασία, τουλάχιστον αυτή που προβλέπεται στο παράρτημα ΙV, μέρος Α (2) της οδηγίας 77/93/ΕΟΚ, η ξυλεία μπορεί να αποθηκευτεί μόνο σε τόπους οι οποίοι έχουν ανακοινωθεί στον επίσημο οργανισμό προστασίας φυτών του ενδιαφερόμενου Κράτους μέλους που αναφέρεται στην παράγραφο 1, και οι οποίοι διαθέτουν κατάλληλες εγκαταστάσεις για υγρή αποθήκευση, διαθέσιμες τουλάχιστον για την περίοδο που καθορίζεται υπό δ)·

δ) πριν από οποιαδήποτε κατεργασία, τουλάχιστον αυτή που προβλέπεται στο παράρτημα IV, μέρος Α (2) της οδηγίας 77/93/ΕΟΚ, η ξυλεία βρίσκεται συνεχώς αποθηκευμένη εν υγρώ, το αργότερο από την εποχή που αρχίζουν να φυτρώνουν άνθη στις βελανιδιές των γειτονικών δασών·

ε) τα γειτονικά δάση βελανιδιάς επιθεωρούνται τακτικά κατά τον κατάλληλο χρόνο από τον επίσημο οργανισμό προστασίας φυτών του ενδιαφερόμενου Κράτους μέλους για την ανίχνευση συμπτωμάτων Ceratocystis fagacearum. Σε περίπτωση που βρεθούν συμπτώματα Ceratocystis fagacearum κατά τις επιθεωρήσεις αυτές, διεξάγεται επίσημος έλεγχος με κατάλληλες μεθόδους για να επιβεβαιωθεί η ύπαρξη αυτού του μύκητα·

στ) πριν από οποιαδήποτε κατεργασία, τουλάχιστον αυτή που προβλέπεται στο παράρτημα IV, μέρος Α (2) της οδηγίας 77/93/ΕΟΚ, η ξυλεία η οποία αποθηκεύτηκε σε ένα από τα Κράτη μέλη που αναφέρονται στην παράγραφο 1 μπορεί να εισαχθεί σε ένα άλλο από αυτά τα Κράτη μέλη, μόνο αφού γίνει ανταλλαγή πληροφοριών μεταξύ των επισήμων οργανισμών προστασίας φυτών των ενδιαφερομένων Κρατών μελών, υπό τους όρους που συμφώνησαν μεταξύ τους πριν από αυτή την εισαγωγή·

ζ) τα απόβλητα από την κατεργασία καταστρέφονται αμέσως στον τόπο της κατεργασίας·

η) η ξυλεία που εισάγεται με τον όρο που αναφέρεται υπό α), πρώτη περίπτωση, μπορεί να μην υπόκειται στους όρους που αναφέρονται υπό γ), όσον αφορά την υγρή αποθήκευση, υπό δ) και υπό ζ)·

θ) πριν από την εισαγωγή, ο εισαγωγέας ή οι αντιπρόσωποί του ανακοινώνουν εγκαίρως κάθε περίπτωση εισαγωγής στην αρμόδια αρχή του ενδιαφερόμενου Κράτους μέλους που αναφέρεται στην παράγραφο 1, δίνοντας τις εξής ενδείξεις:

- την ποσότητα,

- τη δυνατότητα επιλογής των όρων που αναφέρονται υπό α), πρώτη περίπτωση (απολύμανση δι' υποκαπνισμού) για την εισαγωγή της ξυλείας, ή των όρων που αναφέρονται υπό α), δεύτερη περίπτωση (ξυλεία που κατάγεται από τις «λευκές κομητείες»),

- την κομητεία ή τις κομητείες καταγωγής, στην περίπτωση που επιλέγονται οι όροι για την ξυλεία που κατάγεται από «λευκές κομητείες»,

- το λιμάνι εκφόρτωσης,

- τον τόπο ή τους τόπους αποθήκευσης,

- τον τόπο ή τους τόπους προορισμού, με σκοπό την κατεργασία για την παραγωγή ξύλινων επενδύσεων επίπλων, στην περίπτωση που επιλέγονται οι όροι για την ξυλεία που κατάγεται από «λευκές κομητείες».

Ο εισαγωγέας ή οι αντιπρόσωποί του πληροφορούνται επίσημα, πριν την εισαγωγή, για τους όρους που ορίζονται από την παρούσα απόφαση.

Άρθρο 2

Η ξυλεία Quercus που ανήκει στο είδος των λευκών βελανιδιών, μπορεί να μην υπόκειται σε ορισμένους όρους που αναφέρονται στο άρθρο 1 παράγραφος 2, εφόσον η Επιτροπή, αφού συμβουλευτεί τα Κράτη μέλη, εγκρίνει προηγουμένως τις λεπτομέρειες και την ημερομηνία εφαρμογής των όρων αυτών. Δεν μπορούν να εγκριθούν παρά μόνο αν αποδειχτεί επιστημονικά ότι έχει εκπονηθεί μια έγκυρη μέθοδος αναγνωρίσεως των ειδών που ανήκουν στην ομάδα της λευκής βελανιδιάς, σε σύγκριση με τα είδη που ανήκουν στην ομάδα της ερυθράς βελανιδιάς, για να χρησιμοποιηθεί από τους κρατικούς υπαλλήλους στα λιμάνια εκφόρτωσης.

Άρθρο 3

Η άδεια που χορηγείται σύμφωνα με το άρθρο 1 εκπνέει στις 31 Οκτωβρίου 1987. Ανακαλείται εφόσον αποδειχθεί ότι οι όροι που τίθενται στο άρθρο 1 παράγραφος 2 και στο άρθρο 2 δεν επαρκούν για την αποφυγή εισαγωγής του μύκητα Ceratocystis fagacearum η δεν τηρήθηκαν. Άρθρο 4

Η παρούσα απόφαση απευθύνεται στο Βασίλειο του Βελγίου, στο Βασίλειο της Δανίας, στην Ομοσπονδιακή Δημοκρατία της Γερμανίας, στη Γαλλική Δημοκρατία, στην Ιταλική Δημοκρατία, στο Μεγάλο Δουκάτο του Λουξεμβούργου και στο Βασίλειο των Κάτω Χωρών.

Έγινε στις Βρυξέλλες, στις 10 Φεβρουαρίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 26 της 31. 1. 1977, σ. 20.

(2) ΕΕ αριθ. L 14 της 16. 1. 1981, σ. 23.

(3) ΕΕ αριθ. L 236 της 9. 9. 1980, σ. 35.

(4) ΕΕ αριθ. L 374 της 31. 12. 1980, σ. 17.

(5) ΕΕ αριθ. L 42 της 13. 2. 1982, σ. 21.

ΠΑΡΑΡΤΗΜΑ Ι

Διατάξεις όσον αφορά την απολύμανση δι' υποκαπνισμού και τη σχετική αναγνώριση

1. Στο λιμάνι φόρτωσης επί του πλοίου, η ξυλεία στοιβάζεται και σκεπάζεται με μουσαμά έτσι ώστε να μένει ελεύθερο διάστημα μεταξύ των ξύλων για να μπορεί να κυκλοφορεί το αέριο.

2. Ο σωρός απολυμαίνεται με καθαρό μεθυλικό βρωμίδιο σε ελάχιστο ποσοστό 240 g/m3 του όγκου του σωρού, τουλάχιστον για 72 ώρες και σε αρχική θερμοκρασία που διατηρείται τουλάχιστον στους + 5°C για την ξυλεία και πληροί οποιονδήποτε άλλο όρο θέτει ο ομοσπονδιακός οργανισμός προστασίας φυτών των ΗΠΑ. Μετά από 24 ώρες κατεργασίας, προστίθεται αέριο για να επιτευχθεί εκ νέου η προαναφερθείσα συγκέντρωση. Η θερμοκρασία της ξυλείας διατηρείται τουλάχιστον σε + 3°C κατά τη διάρκεια της διαδικασίας. Μπορεί να αποφασιστεί, βάσει επιστημονικών στοιχείων και σύμφωνα με τη διαδικασία που προβλέπεται στο άρθρο 16 της οδηγίας 77/93/ΕΟΚ, αν οι σωροί θα απολυμανθούν ή μπορούν να απολυμανθούν με διαφορετική μέθοδο υποκάπνισης.

3. Στη βάση κάθε ξύλου από το σωρό που υφίσταται αυτή τη διαδικασία απολύμανσης πρέπει να έχει τεθεί μόνιμα αναγνωριστικό σύμβολο του ξύλου (ψηφία ή/και γράμματα). Το αναγνωριστικό σύμβολο κάθε ξύλου προορίζεται για τον φορτωτή. Δεν πρέπει να έχει ήδη χρησιομοποιηθεί για την αναγνώριση άλλων ξύλων ούτε και να χρησιμοποιηθεί στο μέλλον.

4. Η διαδικασία απολύμανσης που περιγράφεται στα σημεία 1 και 2, καθώς και τα αναγνωριστικά σύμβολα που αναφέρονται στο σημείο 3 επιβλέπονται συστηματικά από υπαλλήλους του ομοσπονδιακού οργανισμού προστασίας φυτών των ΗΠΑ, για να εξασφαλισθεί ότι συμμορφούνται προς τους ανωτέρω όρους όσον αφορά την ξυλεία που καθορίζεται στο επίσημο φυτοϋγειονομικό πιστοποιητικό.

5. Το επίσημο φυτοϋγειονομικό πιστοποιητικό που απαιτείται σύμφωνα με το άρθρο 12, παράγραφος 1, σημείο β) της οδηγίας 77/93/ΕΟΚ εκδίδεται από τον ομοσπονδιακό οργανισμό προστασίας φυτών των ΗΠΑ στον τόπο της απολύμανσης και μετά από την περάτωση της διαδικασίας απολύμανσης, και βασίζεται στην επίβλεψη που αναφέρεται στο σημείο 4 και στον έλεγχο, που διεξάγονται σύμφωνα με το άρθρο 6 της εν λόγω οδηγίας σχετικά με τους όρους που θέτουν το άρθρο 6, παράγραφος 1, υπό α) της παρούσας οδηγίας και το παρόν παράρτημα.

6. Το παρόν πιστοποιητικό αναφέρει το βοτανολογικό όνομα του γένους ή του είδους και καθορίζει αν η ξυλεία ανήκει στην ομάδα των ερυθρών ή των λευκών βελανιδιών, με την επιφύλαξη των πληροφοριών που προβλέπονται στη στήλη «απολύμανση ή/και διαδικασία απολύμανσης». Περιλαμβάνει επίσης τα αναγνωριστικά σύμβολα της ξυλείας που αναφέρονται στο σημείο 3.

ΠΑΡΑΡΤΗΜΑ ΙΙ

Διατάξεις σχετικά με την πιστοποίηση ότι στις κομητείες δεν έχει εμφανιστεί ο Ceratocystis fagacearum

1. Πιστοποιείται ότι στις κομητείες δεν έχει εμφανιστεί Ceratocystis fagacearum εφόσον:

- δεν αναφέρθηκε ύπαρξη Ceratocystis fagacearum από την 1η Ιανουαρίου 1977, και

- εαν ειδικευμένο συνεργείο εναερίου επιθεώρησης και εδαφικού ελέγχου που χρησιμοποιεί αναγνωρισμένες μεθόδους ανίχνευσης του Ceratocystis fagacearum δεν διαπίστωσε την ύπαρξη του μύκητα στην κομητεία κατά τους δύο ελέγχους που πραγματοποιήθηκαν, τουλάχιστον στη διάρκεια των δύο καλλιεργητικών περιόδων πριν από την κοπή των δένδρων· δείγματα από όλα τα δένδρα για τα οποία υπάρχει η υποψία ότι έχουν προσβληθεί από τον Ceratocystis fagacearum συγκεντρώνονται και καλλιεργούνται με κατάλληλες μεθόδους· πραγματοποιούνται συστηματικά ανιχνευτικές πτήσεις πάνω από ολόκληρη την περιοχή, έτσι ώστε να επιτευχθεί κάλυψη τουλάχιστον 50 % για κομητείες 400 000 στρεμμάτων (100 000) acres) η και περισσοτέρων· οι ανιχνευτικές πτήσεις πραγματοποιούνται την περίοδο κατά την οποία τα συμπτώματα του Ceratocystis fagacearum είναι πιο αισθητά από ψηλά σ' εκείνο το γεωγραφικό πλάτος: τον Ιούνιο, Ιούλιο και Αύγουστο. Στην περίπτωση των «λευκών κομητειών», όπως ονομάζονται στον ισχύοντα χάρτη, ο οποίος δείχνει σε ποιες περιοχές έχει εμφανισθεί ο μύκητας και σε ποιες όχι, και τον οποίο έχει καταρτίσει ο ομοσπονδιακός οργανισμός προστασίας φυτών των ΗΠΑ, η επιθεώρηση θα αρχίσει το αργότερο το 1985· στην περίπτωση των κομητειών που ονομάζονται «μαύρες κομητείες» στον εν λόγω χάρτη, θα γίνει επιθεώρηση πριν πιστοποιηθεί ότι «δεν έχει εμφανισθεί Ceratocystis fagacearum»· εναλλακτικές διαδικασίες δύνανται ή πρόκειται να ακολουθήσουν, εφόσον γίνει πρώτα κοινοποίηση από τον Γενικό Διευθυντή Γεωργίας της Επιτροπής προς τα Κράτη μέλη, βάσει επιστημονικών στοιχείων,και

- πληρούνται συμπληρωματικοί όροι οι οποίοι δύνανται να εγκριθούν από την Επιτροπή, αφού συμβουλευτεί τα Κράτη μέλη, εάν αποδειχθεί ότι το ποσοστό σφαλμάτων στις διαδικασίες που αναφέρονται στη δεύτερη περίπτωση είναι πολύ μεγάλο για να θεωρηθεί έγκυρη η επιθεώρηση.

2. Όσον αφορά τις κομητείες για τις οποίες είχε πιστοποιηθεί ότι δεν έχει εμφανισθεί ο Ceratocystis fagacearum, εφόσον διαπιστωθεί ύπαρξή του κατά τις επιθεωρήσεις ή τις διαδικασίες που αναφέρονται στο σημείο 1, δεύτερη περίπτωση, ή εφόσον αναφερθεί με άλλο τρόπο εμφάνιση του μύκητα, πιστοποιείται αμέσως ότι στις κομητείες αυτές έχει εμφανισθεί ο Ceratocystis fagacearum.

ΠΑΡΑΡΤΗΜΑ ΙΙΙ

Διατάξεις σχετικά με την αναγνώριση καταγωγής

1. Στην κομητεία όπου γίνεται η συγκομιδή ή στον πρώτο τόπο αποθήκευσης, τίθεται επίσημο αναγνωριστικό σύμβολο του κράτους ή της κομητείας στη βάση κάθε ξύλου, με χρώμα από αυτά που χρησιμοποιούνται στη δασοκομία.

2. Το αναγνωριστικό σύμβολο του κράτους ή της κομητείας εμφαίνεται στην αρχική σύμβαση πώλησης και σε όλες τις επόμενες, για τις οποίες απαιτείται συμβολαιογραφική πράξη.

3. Με ισχύ από την 1η Φεβρουαρίου 1984 ή από μεταγενέστερη ημερομηνία, η οποία δύναται να εγκριθεί, αν χρειάζεται, από την Επιτροπή, αφού συμβουλευτεί τα Κράτη μέλη, τίθεται επίσημη ομοσπονδιακή σφραγίδα για κάθε κομητεία δίπλα στο προαναφερθέν σύμβολο, από υπεύθυνο υπάλληλο του ομοσπονδιακού οργανισμού προστασίας φυτών, από αξιωματούχο του κράτους ή της κομητείας, ή από οποιοδήποτε πρόσωπο που διορίζεται και εγγράφεται σε κατάλογο για το σκοπό αυτό από τον ομοσπονδιακό οργανισμό προστασίας φυτών, σε οποιονδήποτε τόπο συγκομιδής της κομητείας όπου πραγματοποιείται αυτή ή στον πρώτο τόπο αποθήκευσης. Η σφραγίδα αυτή θα περιέχει:

- σύμβολο του ομοσπονδιακού οργανισμού προστασίας φυτών των ΗΠΑ,

- αναγνωριστικό σύμβολο που αναφέρεται στο σημείο 1, και

- αναγνωριστικό σύμβολο του αξιωματούχου ή όποιου άλλου ατόμου δικαιούται να θέσει τη σφραγίδα.

Η σφραγίδα τίθεται αφού διαπιστωθεί η προέλευση ή εξεταστούν τα σύμβολα που αναφέρονται στο σημείο 1, και αφού εξεταστούν τα αποδεικτικά έγγραφα που αναφέρονται στο σημείο 2. Το άτομο που έχει εξουσιοδοτηθεί κρατάει αρχείο, όπως ορίζει ο ομοσπονδιακός οργανισμός προστασίας φυτών των ΗΠΑ. Τα αρχεία τίθενται στη διάθεση του οργανισμού μετά από αίτηση.

4. Το επίσημο φυτοϋγειονομικό πιστοποιητικό που απαιτείται σύμφωνα με το άρθρο 12, παράγραφος 1, υπό β) της οδηγίας 77/93/ΕΟΚ, εκδίδεται από τον ομοσπονδιακό οργανισμό προστασίας φυτών των ΗΠΑ, και βασίζεται στον έλεγχο που διεξάγεται σύμφωνα με το άρθρο 6 της εν λόγω οδηγίας σχετικά με τους όρους που τίθενται στο άρθρο 6, παράγραφος 1, υπό α) της παρούσας οδηγίας και τα σύμβολα που αναφέρονται στα σημεία 1 και 3, καθώς και τα αποδεικτικά έγγραφα που αναφέρονται στο σημείο 2.

5. Το πιστοποιητικό αυτό αναφέρει το βοτανολογικό όνομα του γένους ή του είδους, καθορίζει αν η ξυλεία ανήκει στην ομάδα ερυθρών ή λευκών βελανιδιών και δηλώνει την κομητεία ή τις κομητείες από τις οποίες κατάγεται η ξυλεία και τα αντίστοιχα αναγνωριστικά σύμβολα.